FI Euroopan unionin virallinen lehti L 14/1

KOMISSION ASETUS (EU) 2016/60,

annettu 19 päivänä tammikuuta 2016,

Euroopan parlamentin ja neuvoston asetuksen (EY) N:o 396/2005 liitteiden II ja III muuttamisesta siltä osin kuin on kyse klooripyrifossin jäämien enimmäismääristä tietyissä tuotteissa tai niiden pinnalla

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon torjunta-ainejäämien enimmäismääristä kasvi- ja eläinperäisissä elintarvikkeissa ja rehuissa tai niiden pinnalla sekä neuvoston direktiivin 91/414/ETY muuttamisesta 23 päivänä helmikuuta 2005 annetun Euroopan parlamentin ja neuvoston asetuksen (EY) N:o 396/2005 (1) ja erityisesti sen 14 artiklan 1 kohdan a alakohdan,

sekä katsoo seuraavaa:

(1) Klooripyrifossin jäämien enimmäismäärät vahvistettiin asetuksen (EY) N:o 396/2005 liitteessä II sekä liitteessä III olevassa B osassa.

(2) Komissio pyysi Euroopan parlamentin ja neuvoston asetuksen (EY) N:o 1107/2009 (2) 21 artiklan mukaisesti Euroopan elintarviketurvallisuusviranomaista, jäljempänä ’elintarviketurvallisuusviranomainen’, toteuttamaan klooripyrifossin toksikologisen tarkastelun. Elintarviketurvallisuusviranomaisen päätelmät (3) julkaistiin 22 päivänä huhtikuuta 2014.

(3) Komissio pyysi asetuksen (EY) N:o 396/2005 43 artiklan mukaisesti elintarviketurvallisuusviranomaista antamaan perustellun lausunnon voimassa olevista klooripyrifossin jäämien enimmäismääristä uusien toksikologisten viitearvojen perusteella. Elintarviketurvallisuusviranomainen antoi perustellun lausuntonsa (4)12 päivänä kesäkuuta 2015.

(4) Elintarviketurvallisuusviranomainen totesi, että mandariineja, omenoita, päärynöitä, persikoita, syötäviksi tarkoitettuja viinirypäleitä, karhunvatukoita, vadelmia, herukoita, karviaisia, kiivejä, ananaksia, perunoita, tomaatteja, paprikoita, munakoisoja, meloneja, vesimeloneja, keräkaalia, kiinankaalia, latva-artisokkia, purjoa ja sokerijuurikasta koskevat nykyiset jäämien enimmäismäärät saattavat aiheuttaa kuluttajansuojaa koskevia huolenaiheita. Elintarviketurvallisuusviranomainen suositteli sen vuoksi näitä hyödykkeitä koskevien voimassa olevien jäämien enimmäismäärien alentamista. Se totesi, että aineen käytölle ei enää ole perusteita karhuvatukoiden, herukoiden, karviaisten, kiivien, ananasten, perunoiden, meloneiden, vesimeloneiden, kiinankaalin ja purjon osalta ja että riskinhallinnasta vastaavien tahojen on jatkettava näitä hyödykkeitä koskevien jäämien enimmäismäärien tarkastelua. Kyseisiä hyödykkeitä koskevat jäämien enimmäismäärät olisi vahvistettava erityisen määritysrajan tasolle.

(5) Komissio kuuli torjunta-ainejäämiä käsitteleviä Euroopan unionin vertailulaboratorioita tarpeesta mukauttaa tiettyjä määritysrajoja. Laboratoriot totesivat, että tekninen kehitys edellyttää erityisten määritysrajojen asettamista tietyille hyödykkeille.

(6) Kun otetaan huomioon elintarviketurvallisuusviranomaisen perusteltu lausunto ja tarkasteltavana olevan asian kannalta merkitykselliset tekijät, asianmukaiset muutokset jäämien enimmäismääriin täyttävät asetuksen (EY) N:o 396/2005 14 artiklan 2 kohdan vaatimukset.

(7) Unionin kauppakumppaneita on kuultu Maailman kauppajärjestön kautta uusista jäämien enimmäismääristä, ja niiden kannanotot on otettu huomioon.

(8) Sen vuoksi asetusta (EY) N:o 396/2005 olisi muutettava.

(9) Olisi sallittava kohtuullinen siirtymäaika ennen jäämien muutettujen enimmäismäärien soveltamista, jotta jäsenvaltiot, kolmannet maat ja elintarvikealan toimijat voivat valmistautua jäämien enimmäismäärien muuttamisesta johtuviin uusiin vaatimuksiin.

(10) Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

ON HYVÄKSYNYT TÄMÄN ASETUKSEN:

1 artikla

Muutetaan asetuksen (EY) N:o 396/2005 liitteet II ja III tämän asetuksen liitteen mukaisesti.

2 artikla

Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Sitä sovelletaan 10 päivästä elokuuta 2016.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 19 päivänä tammikuuta 2016. Komission puolesta Puheenjohtaja Jean-Claude JUNCKER

(1) EUVL L 70, 16.3.2005, s. 1.

(2) Euroopan parlamentin ja neuvoston asetus (EY) N:o 1107/2009, annettu 21 päivänä lokakuuta 2009, kasvinsuojeluaineiden markkinoille saattamisesta sekä neuvoston direktiivien 79/117/ETY ja 91/414/ETY kumoamisesta (EUVL L 309, 24.11.2009, s. 1).

(3) EFSA, 2014. Conclusion on the peer review of the pesticide human health risk assessment of the active substance chlorpyrifos. EFSA Journal 2014;12(4):3640, 34 pp. doi: 10.2903/j.efsa.2014.3640.

(4) EFSA, 2015. Reasoned opinion on the refined risk assessment regarding certain maximum residue levels (MRLs) of concern for the active substance chlorpyrifos. EFSA Journal 2015;13(6):4142, 41 pp. doi:10.2903/j.efsa.2015.4142.